b'\n_START_ARTICLE_\nAuguste Comte\n_START_SECTION_\nGyvenimas\n_START_PARAGRAPH_\nOgiusto Konto t\xc4\x97vas Luisas Kontas (Louis Comte) ir motina Rozali Boj\xc4\x97 (Rosalie Boyer) buvo tikri rojalistai ir giliai tikintys Romos katalikai. Tuo tarpu Pranc\xc5\xabzijoje plito respublikonizmas ir skepticizmas, kurie buvo Did\xc5\xbeiosios Pranc\xc5\xabzijos revoliucijos padarinys. O. Kontas i\xc5\xa1prend\xc4\x97 \xc5\xa1iuos prie\xc5\xa1taravimus dar ankstyvame am\xc5\xbeiuje, atsiribodamas nuo katalikyb\xc4\x97s ir rojalizmo. Kai jam buvo ma\xc5\xbedaug keturiolika met\xc5\xb3 jis nustojo tik\xc4\x97ti Dievu. Neilgai trukus tapo respublikonizmo \xc5\xa1alininku._NEWLINE_Jis buvo ne pagal am\xc5\xbei\xc5\xb3 intelektualiai i\xc5\xa1sivyst\xc4\x99s ir 1814 metais prad\xc4\x97jo lankyti \xc3\x89cole Polytechnique \xe2\x80\x93 mokykl\xc4\x85, kuri buvo \xc4\xafkurta Pary\xc5\xbeiuje 1794 metais ugdyti karo in\xc5\xbeinieriams, ta\xc4\x8diau greitai performuota \xc4\xaf bendr\xc4\x85j\xc4\x85 pa\xc5\xbeangaus mokslo mokykl\xc4\x85. Nors mokykla buvo laikinai u\xc5\xbedaryta 1816 metais, Kontas jau buvo \xc4\xafsik\xc5\xabr\xc4\x99s Pary\xc5\xbeiuje. Jis dirbo matematikos mokytoju ir \xc5\xbeurnalistu. Jis daug skait\xc4\x97 apie filosofij\xc4\x85 ir istorij\xc4\x85. Labiausiai j\xc4\xaf domino tie m\xc4\x85stytojai, kurie \xc4\x97m\xc4\x97 matyti skirtum\xc4\x85 tarp istorijoje aptinkam\xc5\xb3 \xc5\xbemoni\xc5\xb3 ir visuomenini\xc5\xb3 santvark\xc5\xb3. Tokie svarb\xc5\xabs XVIII a. Pranc\xc5\xabzijos politikos filosofai kaip Montesquieu, Marquis de Condorcet, A.-R.-J. Turgot ir Joseph de Maistre smarkiai paveik\xc4\x97 jo paties m\xc4\x85stym\xc4\x85._NEWLINE_Nuo 1832 m. iki 1842 m. O. Kontas buvo \xc3\x89cole Polytechnique mokyklos mokytojas ir egzaminuotijas. Po kivir\xc4\x8do su mokyklos direktoriumi jis prarado savo post\xc4\x85, o drauge ir did\xc5\xbei\xc4\x85j\xc4\x85 dal\xc4\xaf pajam\xc5\xb3. 1825\xe2\x80\x931842 metais Comte buvo ved\xc4\x99s Caroline Massin. 1845 metais tur\xc4\x97jo roman\xc4\x85 su Clotilde de Vaux, kuri sekan\xc4\x8diais metais mir\xc4\x97 nuo tuberkulioz\xc4\x97s. \xc5\xa0is sentimentalus O. Konto gyvenimo tarpsnis padar\xc4\x97 didel\xc4\x99 \xc4\xaftak\xc4\x85 v\xc4\x97lesniems jo apm\xc4\x85stymams, ypa\xc4\x8d didel\xc4\xaf d\xc4\x97mes\xc4\xaf skyr\xc4\x97 moters pad\xc4\x97\xc4\x8diai pozityvistin\xc4\x97je visuom\xc4\x97n\xc4\x97je, kuri\xc4\x85 jis planavo \xc4\xafkurti._NEWLINE_1857 metais Ogiustas Kontas mir\xc4\x97 nuo v\xc4\x97\xc5\xbeio.\n_START_SECTION_\nDarbai\n_START_PARAGRAPH_\n1817 m. Ogiustas Kontas \xc4\xafsiliejo \xc4\xaf intelektuali\xc4\x85j\xc4\x85 visuomen\xc4\x99. Pirmieji jo straipsniai buvo spausdinami \xc4\xafvairiose publikacijose. Saint-Simon vardu buvo para\xc5\xa1yti tokie straipsniai kaip \xe2\x80\x9ePramon\xc4\x97\xe2\x80\x9c (L\xe2\x80\x98Industrie), \xe2\x80\x9ePolitika\xe2\x80\x9c (Le Politique), \xe2\x80\x9eOrganizatorius\xe2\x80\x9c (L\xe2\x80\x98Organisateur) bei Charles Dunoyer ir Charles Comte \xe2\x80\x93 \xe2\x80\x9eEuropieti\xc5\xa1kas kritikas\xe2\x80\x9c (Le Censeur Europ\xc3\xa9en). Iki pat 1819 m. O. Kontas nepasira\xc5\xa1in\xc4\x97jo savo darb\xc5\xb3 tikruoju vardu. Pirmasis spausdintas ra\xc5\xa1inys O. Konto vardu \xe2\x80\x93 \xe2\x80\x9eVisuotinis nuomoni\xc5\xb3 ir tro\xc5\xa1kim\xc5\xb3 atskyrimas\xe2\x80\x9c (La s\xc3\xa9paration g\xc3\xa9n\xc3\xa9rale des entre les opinions et les d\xc3\xa9sirs). 1822 m. filosofas publikavo straipsn\xc4\xaf \xe2\x80\x9eMokslini\xc5\xb3 studij\xc5\xb3, reikaling\xc5\xb3 visuomen\xc4\x97s reorganizacijai, planas\xe2\x80\x9c (Plan de travaux scientifiques n\xc3\xa9cessaires pour r\xc3\xa9organiser la soci\xc3\xa9t\xc3\xa9). Ta\xc4\x8diau \xc5\xa1is straipsnis nepad\xc4\x97jo jam gauti svarbi\xc5\xb3 darbo pareig\xc5\xb3 akademin\xc4\x97je veikloje._NEWLINE_O. Kontas buvo pirmasis, kuris apib\xc5\xabdino pozityvizmo perspektyv\xc4\x85 savo darbuose. Filosofo darbai buvo i\xc5\xa1versti \xc4\xaf angl\xc5\xb3 kalb\xc4\x85 ir i\xc5\xa1spausdinti tekst\xc5\xb3, para\xc5\xa1yt\xc5\xb3 1830\xe2\x80\x931842 m., rinkinyje \xe2\x80\x9ePozityvios filosofijos kryptis\xe2\x80\x9c (The Course in Positive Philosophy). Taip pat \xc5\xa1ie tekstai 1865 m buvo publikuoti Anglijoje \xe2\x80\x93 \xe2\x80\x9eBendra pozityvizmo ap\xc5\xbevalga\xe2\x80\x9c (A General View of Positivism)._NEWLINE_V\xc4\x97liau gyvenime O. Kontas i\xc5\xa1pl\xc4\x97tojo \xe2\x80\x9e\xc5\xbdmoni\xc5\xa1kumo religij\xc4\x85\xe2\x80\x9c, kuri tur\xc4\x97jo atitikti bendrumo funkcij\xc4\x85 pozityvioje visuomen\xc4\x97je. 1849 m. pasi\xc5\xabl\xc4\x97 kalendoriaus reform\xc4\x85, vadinam\xc4\x85 \xe2\x80\x9ePozityvus kalendorius\xe2\x80\x9c, ta\xc4\x8diau toks kalendorius netapo pla\xc4\x8diau naudojamu. 1851\xe2\x80\x931854 m buvo i\xc5\xa1leisti keturi O. Konto knygos \xe2\x80\x9ePozityvios politikos sistema\xe2\x80\x9c (Syst\xc3\xa8me de politique positive) tomai. 1856 m. i\xc5\xa1leistas paskutinis O. Konto darbas \xe2\x80\x93 pirmas knygos \xe2\x80\x9eSubjektyvi sintez\xc4\x97\xe2\x80\x9c (La Synth\xc3\xa8se Subjective) tomas.\n_START_SECTION_\n\xe2\x80\x9eTrij\xc5\xb3 etap\xc5\xb3 d\xc4\x97snis\xe2\x80\x9c\n_START_PARAGRAPH_\nNe anks\xc4\x8diau nei 1822 metais, kol O. Kontas vis dar buvo Henri\xe2\x80\x98o de Saint-Simon\xe2\x80\x98o mokinys, jis sau i\xc5\xa1k\xc4\x97l\xc4\x97 u\xc5\xbeduot\xc4\xaf: atrasti tai, kas paai\xc5\xa1kint\xc5\xb3 visas s\xc4\x97kmingas \xc5\xbemonijos ras\xc4\x97s transformacijas, pradedant nuo \xc5\xbemogbe\xc5\xbed\xc5\xbeioni\xc5\xb3 gyvavimo iki civilizacijos, kuri\xc4\x85 turime \xc5\xa1iandien\xc4\x85. Teigdamas, jog tai, k\xc4\x85 jis sugalvojo gali b\xc5\xabti mokslinio palyginimo per tam tikr\xc4\x85 laik\xc4\x85 metodas, O. Kontas pateik\xc4\x97 savo pagrindin\xc4\x99 koncepcij\xc4\x85, \xc5\xa1iandien \xc5\xbeinom\xc4\x85 kaip \xe2\x80\x9e\xc5\xbdmogaus progreso d\xc4\x97sn\xc4\xaf\xe2\x80\x9c arba dar kitaip vadinam\xc4\x85j\xc4\xaf \xe2\x80\x9eTrij\xc5\xb3 etap\xc5\xb3 d\xc4\x97sn\xc4\xaf\xe2\x80\x9c._NEWLINE_Anot O. Konto, kiekviena svarbiausi\xc5\xb3 s\xc4\x85vok\xc5\xb3, kiekviena mokslo sritis s\xc4\x97kmingai pereina tris skirtingas teorines b\xc5\xabsenas: teologin\xc4\x99 arba fiktyvi\xc4\x85, metafizin\xc4\x99 arba abstrak\xc4\x8di\xc4\x85 ir galiausiai mokslin\xc4\x99 arba reali\xc4\x85j\xc4\x85. Trumpai tariant, O. Konto Trij\xc5\xb3 Etap\xc5\xb3 D\xc4\x97snis teig\xc4\x97, jog \xc5\xbemogaus intelektualus vystymasis istori\xc5\xa1kai keit\xc4\x97si. Pirmiausia teologiniame tarpsnyje buvo tikima, kad \xc5\xbemogaus ir pasaulio likimai yra paai\xc5\xa1kinami ir nulemti diev\xc5\xb3 ir dvasi\xc5\xb3. Pereinamajame \xe2\x80\x93 metafiziniame \xe2\x80\x93 tarpsnyje paai\xc5\xa1kinimai buvo pateikiami esm\xc4\x97s, prie\xc5\xbeasties terminais, taigi labai abstrak\xc4\x8diai. Galiausiai intelektualus vystymasis pasiek\xc4\x97 paskutin\xc4\xaf tarpsn\xc4\xaf \xe2\x80\x93 modern\xc5\xb3j\xc4\xaf \xe2\x80\x93 real\xc5\xb3j\xc4\xaf. \xc5\xa0is etapas pasi\xc5\xbeym\xc4\x97jo supratimu, jog \xc5\xbemogaus \xc5\xbeinojimas yra ribotas.\n_START_SECTION_\nPozityvizmas\n_START_PARAGRAPH_\nPranc\xc5\xabz\xc5\xb3 filosofas Ogiustas Kontas yra laikomas Pozityvizmo doktrinos (kitaip: Pozityviosios filosofijos) pradininku. XIX a. sukurtas Pozityvizmas yra filosofinio m\xc4\x85stymo sistema, teigianti, kad pagrindinis \xc5\xbeini\xc5\xb3 tikslas yra tiesiog apra\xc5\xa1yti pasirei\xc5\xa1kusius rei\xc5\xa1kinius, o ne atsakyti \xc4\xaf klausim\xc4\x85, ar jie egzistuoja ar ne. Pozityviosios filosofijos diskurse akcentuojama, jog, norint suprasti visus gyvenime pasirei\xc5\xa1kian\xc4\x8dius rei\xc5\xa1kinius, reikia juos analizuoti remiantis anks\xc4\x8diau sukurtais ir patvirtintais moksliniais metodais; tiksliau, visk\xc4\x85 reikia ai\xc5\xa1kinti remiantis mokslu._NEWLINE_Pozityvizmas turi du atskirus atsvaros ta\xc5\xa1kus \xe2\x80\x93 filosofin\xc4\xaf ir religin\xc4\xaf, arba misti\xc5\xa1k\xc4\x85. Remiantis O. Konto filosofin\xc4\x97s strukt\xc5\xabros detal\xc4\x97mis, pozityvistin\xc4\x97 (mokslin\xc4\x97) tendencija yra svarbi visiems m\xc4\x85stymams/id\xc4\x97joms, kurios neigia antgamti\xc5\xa1kum\xc4\x85 bei metafizi\xc5\xa1kum\xc4\x85. Agnosticizmas, Fenomenalizmas, Racionalizmas, Materializmas yra akivaizd\xc5\xbeios pozityviosios minties i\xc5\xa1rai\xc5\xa1kos, neigian\xc4\x8dios tai, kas gali b\xc5\xabti glaustai apib\xc5\xabdinama kaip metaempirika (metempirical). Pozityvizmas kartais siejamas su empirizmu bei humanizmu ir teigia, kad tiesioginio jutimo patirtis yra vienintelis patikimas \xc5\xbemogaus \xc5\xbeini\xc5\xb3 objektas, kadangi jis yra visos \xc5\xbdmonijos pa\xc5\xbeinimo \xc5\xa1altinis._NEWLINE_O. Kontas tik\xc4\x97jo, kad nuolatin\xc4\x97s socialin\xc4\x97s problemos gali b\xc5\xabti i\xc5\xa1sprend\xc5\xbeiamos tik taikant tam tikras hierarchines taisykles; kad auk\xc5\xa1\xc4\x8diausia valstyb\xc4\x97s civilizacijos pa\xc5\xbeanga pasiekiama tik taikant sociologijos mokslo doktrin\xc4\x85. Paskutiniais gyvenimo metais O. Kontas \xc4\xafsitrauk\xc4\x97 \xc4\xaf mistik\xc4\x85, rei\xc5\xa1kin\xc4\xaf, kuriuo ilgainiui pavirto jo sukurtas Pozityvizmas, nepaisant ankstesnio mokslinio po\xc5\xbei\xc5\xabrio \xc4\xaf pasaul\xc4\xaf, kuris labiau nei kas nors kitas prie\xc5\xa1taravo tik\xc4\x97jimui .\n_START_SECTION_\n\xc5\xbdmonijos religija\n_START_PARAGRAPH_\nKai skirtingos religijos i\xc5\xa1saugo tik\xc4\x97jim\xc4\x85 Dievu, O. Kontas si\xc5\xablo prie\xc5\xa1ing\xc4\x85 variant\xc4\x85 \xe2\x80\x93 religij\xc4\x85, kurioje neegzistuoja nei dievas, nei jokia kita antgamti\xc5\xa1ka j\xc4\x97ga._NEWLINE_Kontas apibr\xc4\x97\xc5\xbeia religij\xc4\x85, kaip \xe2\x80\x9eypating\xc4\x85 visavert\xc4\x97s harmonijos b\xc5\xabsen\xc4\x85, kai visos Gyvenimo stadijos yra viena su kita susietos nat\xc5\xabraliais ry\xc5\xa1iais\xe2\x80\x9c; kaip konsensus\xc4\x85, analogi\xc5\xa1k\xc4\x85 sveikatos bei k\xc5\xabno tarpusavio suderinamui. Pasak filosofo, religija atlieka dvi pagrindines savo egzistencijos funkcijas: moralin\xc4\x99 (religija daro \xc4\xaftak\xc4\x85 kiekvienam individui atskirai)bei politin\xc4\x99 (religija vienija visus individus draug\xc4\x97n). Religija taip pat turi tur\xc4\x97ti tris pagrindinius komponentus: doktrin\xc4\x85 (doctrine), garbinim\xc4\x85 (worship)bei disciplin\xc4\x85 (discipline). I\xc5\xa1 prad\xc5\xbei\xc5\xb3 O. Kontas vadovavosi tradicine religijos komponent\xc5\xb3 i\xc5\xa1sid\xc4\x97stymo tvarka, ta\xc4\x8diau ilgainiui pirmenyb\xc4\x99 prad\xc4\x97jo teikti garbinimui ir suvok\xc4\x97, jog tai didel\xc4\x97 pa\xc5\xbeanga tobulumo link._NEWLINE_O. Kontas religijoje pagrindinius komponentus vienijo Humani\xc5\xa1kumas (Humanity). 1847 m., padar\xc4\x99s esminius pakeitimus savo darbuose (filosofijoje), priklausym\xc4\x85 humani\xc5\xa1kajai bendruomenei jis priskyr\xc4\x97 sociologiniam, o ne biologiniam, rei\xc5\xa1kiniui \xe2\x80\x93 siekinat b\xc5\xabti t\xc4\x99stinio \xc5\xbdmonijos tobul\xc4\x97jimo dalimi, reikia b\xc5\xabti to vertam; visi to nenusipeln\xc4\x99 turi b\xc5\xabti atmesti; prie\xc5\xa1ingai, gyv\xc5\xabnai, kurie suteikia svarbi\xc5\xb3 paslaug\xc5\xb3, yra \xc4\xaftraukiami._NEWLINE_Pagrindine O. Konto religijos naujov\xc4\x97 slypi garbinime (worship), kuris gali b\xc5\xabti tiek privatus (atliekamas \xc5\xa1eimos rate), tiek vie\xc5\xa1as. Humani\xc5\xa1kosios religijos atstovai sudar\xc4\x97 i\xc5\xa1tis\xc4\x85 mald\xc5\xb3, giesmi\xc5\xb3 bei sakrament\xc5\xb3 sistem\xc4\x85, kuri buvo paremta \xe2\x80\x9eKatalikybe be Kristaus\xe2\x80\x9c, nors pozityvistai tvirtino, jog tai \xe2\x80\x9ekatalikyb\xc4\x97 plius mokslas\xe2\x80\x9c (\xe2\x80\x98catholicism plus science\xe2\x80\x99). Geriausiai \xc5\xbeinomi ir originaliausi O. Konto religijos aspektai randami jo vie\xc5\xa1\xc5\xb3 garbinim\xc5\xb3 apeigose bei liturginiuose kalendoriuose. Kadangi Humani\xc5\xa1kumas susideda daugiau i\xc5\xa1 negyv\xc5\xb3 b\xc5\xabtybi\xc5\xb3, nei gyv\xc5\xb3, pozityvizmas suk\xc5\xabr\xc4\x97 vis\xc4\x85 sistema min\xc4\x97jim\xc5\xb3, kurie buvo skirti Humani\xc5\xa1kumo istoriniam t\xc4\x99stinumui._NEWLINE_Noras atriboti laikinas \xc5\xbeemi\xc5\xa1kas galias nuo dvasini\xc5\xb3 gali\xc5\xb3, leido Comte bei jo pasek\xc4\x97jams atskirti Valstyb\xc4\x99 ir Ba\xc5\xbeny\xc4\x8di\xc4\x85, kadangi jos propaguoja skirtingus poreikius. I\xc5\xa1 dviej\xc5\xb3 savo darbuose sugretinam\xc5\xb3 politini\xc5\xb3 modeli\xc5\xb3 (Pranc\xc5\xabzi\xc5\xa1kojo bei Angli\xc5\xa1kojo), O. Kontas pirmenyb\xc4\x99 teik\xc4\x97 pranc\xc5\xabzi\xc5\xa1kajam. I\xc5\xa1 pirmo \xc5\xbevilgsnio gali pasirodyti, jog jis buvo centralizuotos politin\xc4\x97s vald\xc5\xbeios \xc5\xa1alininkas, ta\xc4\x8diau jis buvo to prie\xc5\xa1ininkas \xe2\x80\x93 O. Kontas pasi\xc5\xabl\xc4\x97 padalinti Pranc\xc5\xabzij\xc4\x85 \xc4\xaf septyniolika administracini\xc5\xb3 region\xc5\xb3, daugiau ar ma\xc5\xbeiau lygiareik\xc5\xa1mi\xc5\xb3 senosioms provincijoms, nes, pasak jo, centralizacija taikoma tik dvasin\xc4\x97ms galioms.'